Tomáš, Erik, poslanec NR SR (2022-06-23):
Pán predseda, ďakujem veľmi pekne. Tento zákon by mohol mať väčšiu šancu na úspech, ak by teda strana SaS sa držala svojich princípov, pretože strana SaS prišla vlastne s rovnakým, resp. veľmi podobným riešením a ak by SaS pomohla opozícii s týmto zákonom, tak by mal naozaj veľkú šancu prejsť do druhého čítania a konečne by bolo o čom. Takže som veľmi zvedavý, ako sa Sloboda a Solidarita postaví k tomuto zákonu, pretože ak aj tento zareže, tak potom všetky jej vyjadrenia, postoje, ktoré prezentovala predtým, boli len prázdnymi rečami. Preto chcem poprosiť stranu SaS napriek tomu, že je koaličná, aby dala šancu tomu zákonu, aby ho podporila do druhého čítania a tam už by sme sa mohli baviť o čomkoľvek. Ide o riešenie cez navýšenie životného minima. Mnohí ani nevedia a životné minimum sa vlastne na Slovensku zvyšuje automaticky na základe dvoch ekonomických faktorov. Ja vás s týmto zaťažovať nemienim, je to tak už stanovené roky, ale, bohužiaľ, sa to životné minimum navyšovalo strašne o nízke sumy celé tie roky. Dnes kvôli mimoriadnej dobe sa to síce zmenilo, ale aj napriek tomu to životné minimum nebude zvýšené dostatočne. Od 1. júla sa životné minimum zvýši o 15 eur na 233 eur. My však si myslíme, že v tejto ťažkej-ťažkej dobe zdražovania, opakujem, historickej, od roku 2000 tu takéto zdražovanie nebolo, chceme navýšiť automaticky a mimoriadne to životné minimum na úroveň 255 eur. Prečo je to dôležité? Pretože od životného minima sa odvíja približne 60 rôznych príspevkov, dávok alebo nárokov, ako chcete, a sú tam naozaj veľmi dôležité niektoré príspevky a nároky. Napríklad by sa automaticky potom zvýšil prídavok na dieťa. Automaticky by sa potom zvýšil rodičovský príspevok. Zvýšili by sa aj príjmy pracujúcich, pretože by sa zvyšovala nezdaniteľná časť základu dane, takže zvyšovali by sa aj príjmy pracujúcich. Zvýšil by sa príspevok na bývanie. Áno, zvýšila by sa aj dávka v hmotnej núdzi, teda by sa pomáhalo naozaj tým núdznym občanom. Možno ešte jeden zaujímavý príspevok, zvýšila by sa aj tá suma, ktorá nemôže podliehať exekúcii. Čiže by sme pomohli ľuďom, ktorí, nad ktorými visí teda Damoklov mec exekúcie, ktorí sa s týmto trápia. A chcem len pripomenúť, že medzi nimi, týmito ľuďmi, je strašne veľa seniorov, strašne veľa seniorov je exekuovaných alebo sú im exekuované ich dôchodky. Takže toto je riešenie, ktoré ponúkame, a opäť si berieme príklad zo zahraničia, berieme si príklad z Českej republiky. Česká republika v tomto roku už ide druhýkrát zvyšovať životné minimum. Najprv to urobila o 10 %, teraz to bude o ďalších 10 %. Jednoduché, krásne riešenie. No a keďže to vaše včera, to vraj nejaké víťazstvo alebo ako to bolo prezentované, žiadnym víťazstvom nie je. A v konečnom dôsledku ani nemusí byť. Jednak, samozrejme, preto, že nešlo o žiadne veľké opatrenie proti inflácii, ale hlavne preto, že prezidentka už avizovala podanie na Ústavný súd. To znamená, že sa naozaj celý tento proces môže zastaviť a k ľuďom sa ani vyššie detské prídavky, ani daňový bonus nemusia ešte dlho, dlho dostať. Tak potom práve toto riešenie cez to životné minimum je adekvátnou, dokonca ešte lepšou náhradou. No a opakujem raz, strana SaS síce neprišla s konkrétnym návrhom, ale hovorila o tomto navyšovaní mimoriadnom životného minima ako riešení pre túto dobu. Čiže som zvedavý, že či bude ochotná podporiť tento zákon, či sa budeme o ňom vedieť baviť v druhom čítaní. Ak Ústavný súd rozhodne o podaní prezidentky spôsobom, že nebude môcť byť ten váš včerajší zákon prijatý, tak toto je veľmi adekvátna, rozumná a racionálna alternatíva k pomoci vašej v období zdražovania. Ďakujem veľmi pekne.